LT Europos Sąjungos oficialusis leidinys C 160/14

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2016/C 160/04)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

BENDRASIS DOKUMENTAS

„SAUCISSON SEC D’AUVERGNE“/„SAUCISSE SÈCHE D’AUVERGNE“

ES Nr.: PGI-FR-02094 – 23.11.2015

SKVN ( ) SGN ( X )

1. Pavadinimas

„Saucisson sec d’Auvergne“/„Saucisse sèche d’Auvergne“

2. Valstybė narė arba trečioji šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.2 klasė. Mėsos produktai (virti, sūdyti, rūkyti ir kt.)

3.2. Produkto, kurio pavadinimas nurodytas 1 punkte, aprašymas

„Saucisson sec d’Auvergne“/„Saucisse sèche d’Auvergne“ – žalios mėsos produktas, pagamintas iš smulkintos, sūdytos ir česnaku bei prieskoniais pagardintos kiaulienos mišinio, iš pradžių fermentuojamas, o vėliau vytinamas. Šios dešros ir dešrelės nerūkomos ir neapvoliojamos žolelėmis ar prieskoniais.

„Saucisson sec d’Auvergne“/„Saucisse sèche d’Auvergne“ dešros arba dešrelės parduodamos viena iš trijų formų:

— nesupjaustytos savo apvalkale. Jos gali būti sutvirtintos apvyniojant virvele arba tinkleliu, pasidengusios pilkšvu arba baltu pelėsiu. Jos gali būti parduodamos nesupakuotos arba supakuotos, ar supakuotos kontroliuojamoje aplinkoje,

— supjaustytos griežinėliais ir iškart parduodamos vartotojui,

— supjaustytos ir iš anksto supakuotos apdengiant celofanu arba dedant į padėkliukus (vakuuminis pakavimas arba pakavimas kontroliuojamoje aplinkoje). Tokiu atveju produktas pateikiamas be apvalkalo, kuris nuimamas prieš pjaustant.

Produkto forma, svoris ir gamybos bei vytinimo trukmė susiję su naudojamo apvalkalo žarnos matmenimis (žarnos skersmeniu, ilgiu ir storumu). Šie duomenys pateikiami lentelėse.

— „Saucisson sec d’Auvergne“:

Matmenys Sausos medžiagos masė Apvalkalas Forma Gamybos trukmė (*) Apvalkalo užrišimas Pateikimas pirkėjui Skersmuo – 4–8 cm 200–400 g storoji žarna tiesi, daugiau ar mažiau taisyklinga ≥ 21 diena užrišta virvele, apvalkalas sustiprintas arba nesustiprintas apvyniojant virvele arba prisegtu tinkleliu nesupjaustyta apvalkale arba supjaustyta Ilgis – 10–20 cm Skersmuo – 5–10 cm 400–800 g storoji žarna, plonoji žarna ≥ 28 dienos Ilgis – 15–35 cm Skersmuo – 6–12 cm > 800 g plonoji žarna, tiesioji žarna ≥ 42 dienos Ilgis – 20–50 cm Skersmuo – > 5 cm — natūralus arba kolageno apvalkalas tiesi ir taisyklingos formos ≥ 42 dienos Virvelė arba spaustukas Jau supjaustyta ir supakuota be apvalkalo





— „Saucisse sèche d’Auvergne“

Matmenys Sausos medžiagos masė Apvalkalas Forma Gamybos trukmė (**) Apvalkalo užrišimas Pateikimas pirkėjui Skersmuo – 2,5 –5 cm 200–350 g plonoji žarna pasagos formos, „U“ formos arba tiesi ≥ 18 dienų virvelė arba spaustukas nesupjaustyta apvalkale arba supjaustyta Ilgis – 10–20 cm Skersmuo – 2,5 –5 cm 0,8 –4 kg supjaustyta dalimis arba nesupjaustyta apykaklės formos Ilgis – daugiau nei 50 cm Skersmuo – 2,5 –5 cm — plonoji žarna arba kolageno apvalkalas tiesi ir taisyklingos formos ≥ 28 dienos virvelė arba spaustukas supjaustyta ir supakuota be apvalkalo Skersmuo – 2,5 –5 cm — plonoji žarna arba kolageno apvalkalas tiesi ir taisyklingos formos ≥ 28 dienos virvelė arba spaustukas supjaustyta ir supakuota be apvalkalo

„Saucisson sec d’Auvergne“/„Saucisse sèche d’Auvergne“ būdingos šios fizinės ir cheminės savybės:

— produkto be riebalų drėgnis – ≤ 52 % (išskyrus storas dešras, kurių skersmuo viršija 70 mm, – ≤ 56 %),

— riebalų kiekis – ≤ 20 % (produkto drėgnis be riebalų – 77 %),

— kolageno ir baltymų santykis – ≤ 13 %,

— bendras tirpiųjų cukrų kiekis – ≤ 1 % (produkto drėgnis be riebalų – 77 %),

— pH – ≥ 5.

„Saucisson sec d’Auvergne“/„Saucisse sèche d’Auvergne“ tekstūra yra minkšta ir sausa, produktui būdingas stiprus česnako skonis ir kvapas. Suraikyti griežinėliai būna raudonos arba tamsiai raudonos spalvos, masė tvirtai sukibusi, riebalų nedaug ir jie išsidėstę tolygiai.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Mėsinės kiaulės penimos pašarais, kurių bent 60 % sudaro grūdai, aliejiniai augalai ir jų produktai ir kuriuose (sausojoje medžiagoje) yra mažiau nei 1,7 % linolo rūgšties.

Mėsa (liesa mėsa ir riebalai), iš kurios gaminama „Saucisson sec d’Auvergne“/„Saucisse sèche d’Auvergne“, gaunama iš mėsinių kiaulių ir paršavedžių (išbrokuotų paršavedžių), išskyrus patinų, kurie nekastruoti, lytiškai nesubrendę, tik su viena sėklide, kuriems diagnozuotas kriptorchizmas arba kurie yra hermafroditai, mėsą. Visi gyvuliai paženklinami ir kontroliuojami.

„Saucisson sec d’Auvergne“/„Saucisse sèche d’Auvergne“ gaminti naudojama tik nugarinė, mentė, kumpis, krūtininė ir nugaros lašiniai. Naudojama šviežia mėsa. Tačiau, laikydamiesi tam tikrų specifikacijoje nustatytų sąlygų, gamintojai, kurie patys įsigyja ir išpjausto skerdenas, gali pridėti liesos mėsos ir riebalų iš užšaldytų mėsinių kiaulių skerdenų.

Į „Saucisson sec d’Auvergne“/„Saucisse sèche d’Auvergne“ gaminti naudojamą mėsos masę dedama ne mažiau kaip 70 % mėsos, gautos iš paršavedžių, kurių skerdena (ką tik paskerdus) sveria daugiau nei 120 kg, ir (arba) iš mėsinių kiaulių, kurių skerdena (ką tik paskerdus) sveria daugiau nei 93 kg.

3.4. Specialūs gamybos veiksmai, atliktini nustatytoje geografinėje vietovėje

Geografinėje vietovėje atliekami visi „Saucisson sec d’Auvergne“/„Saucisse sèche d’Auvergne“ gamybos veiksmai – nuo mėsos masės paruošimo iki vytinimo.

3.5. Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo etiketėmis taisyklės

—

4. Glaustas geografinės vietovės apibūdinimas

Geografinė vietovė apima šias komunas:

Kantalio, Aukštutinės Luaros ir Piui de Domo departamentai : visos komunos.

Aljė departamentas : Bellerive-sur-Allier, Commentry, Cusset, Gannat, Lapalisse, Vichy-1, Vichy-2 kantonai.

Archignat, Arpheuilles-Saint-Priest, Avrilly, Bert, Besson, Billy, Bizeneuille, Le Bouchaud, Bransat, Bresnay, Le Brethon, Buxières-les-Mines, La Celle, Cérilly, Cesset, Chambérat, La Chapelaude, Châtel-de-Neuvre, Châtelperron, Châtillon, Chavroches, Chazemais, Cindré, Courçais, Cressanges, Désertines, Deux-Chaises, Le Donjon, Durdat-Larequille, Gipcy, Givarlais, Huriel, Jaligny-sur-Besbre, Laféline, Lamaids, Langy, Lavault-Sainte-Anne, Lenax, Liernolles, Lignerolles, Loddes, Loriges, Louchy-Montfand, Louroux-Bourbonnais, Louroux-Hodement, Magnet, Maillet, Marcillat-en-Combraille, Mazirat, Meillard, Meillers, Mesples, Monétay-sur-Allier, Montaiguët-en-Forez, Montaigu-le-Blin, Montcombroux-les-Mines, Le Montet, Montord, Néris-les-Bains, Neuilly-en-Donjon, Noyant-d’Allier, La Petite-Marche, Prémilhat, Quinssaines, Rocles, Ronnet, Saint-Aubin-le-Monial, Saint-Caprais, Saint-Désiré, Saint-Didier-en-Donjon, Saint-Éloy-d’Allier, Saint-Fargeol, Saint-Félix, Saint-Genest, Saint-Gérand-le-Puy, Saint-Hilaire, Saint-Léon, Saint-Marcel-en-Marcillat, Saint-Martinien, Saint-Palais, Saint-Sauvier, Saint-Sornin, Sainte-Thérence, Sanssat, Saulcet, Seuillet, Sorbier, Souvigny, Teillet-Argenty, Terjat, Le Theil, Theneuille, Thionne, Treban, Treignat, Treteau, Trézelles, Tronget, Varennes-sur-Tèche, Verneuil-en-Bourbonnais, Vichy, Le Vilhain, Villebret, Viplaix, Vitray, Ygrande savivaldybės.

Korezo departamentas : Chaveroche, Mestes, Lignareix, Saint-Angel, Saint-Étienne-aux-Clos, Saint-Exupéry-les-Roches, Saint-Fréjoux, Saint-Pardoux-le-Vieux, Ussel, Valiergues savivaldybės.

5. Ryšys su geografine vietove

Geografinės vietovės ypatumai

„Saucisson sec d’Auvergne“/„Saucisse sèche d’Auvergne“ geografinės vietovės ribos sutampa su tradicinių ūkininkavimo vietų, kurioms istoriškai įtakos turėjo gamtinės sąlygos, palankios mėsai konservuoti vytinant, ir mėsos sūdymo įmonių įsisteigimo vietų ribomis.

Geografinė vietovė plyti beveik 1 000 m vidutiniškai siekiančiame kalnų masyve, sudarytame iš vulkanų viršūnių ir aukštikalnių, tarp kurių įsiterpia daugybė slėnių. Klimatas – žemyninio tipo, veikiamas kalnų aukščio. Vėdinimo poveikį, dėl kurio pašalinama sūdiniams vytinti nereikalinga drėgmė, dar padidina vėjas. Kadangi geografinė vietovė raižyta, o ją skersai skrodžia iš vakarų ateinantys drėgni oro srautai, ją veikia stiprus feno efektas, ypač masyvų pakalnėje.

Kaip liudija daugybė veikalų, iki XX a. vidurio valstiečiai puoselėjo kiaulių auginimo ir įvairių kiaulienos produktų, daugiausia vytintų sūdinių, gaminimo tradicijas. Tradiciškai produktai būdavo gaminami žiemą, nes žiemą klimato sąlygos yra palankios produktams tinkamai sūdyti ir vytinti. Konservuoti Overnės dešras ir dešreles ir atskleisti jų aromatines savybes padėdavo tai, kad į druską buvo dedama prieskonių ir česnakų.

Po XIX amžiuje žemės ūkyje įvykusių didelių permainų vytintų sūdinių gamybos metodus pamažu perėmė ir patobulino smulkūs gamintojai, o vėliau ir pramonės įmonės. Iš geografinėje vietovėje šiandien dirbančių įmonių daugiau kaip penkiolika veiklą pradėjo prieš Antrąjį pasaulinį karą. Kai XIX a. ketvirtajame dešimtmetyje dalis Overnės gyventojų persikėlė į Paryžių ir ten investavo į kavines ir restoranus, pasklido garsas apie šioje geografinėje vietovėje gaminamus sūdinius ir atsirado naujų pirkėjų.

Šiandien vytinti sūdiniai sudaro 78 % geografinėje vietovėje (16 % visoje Prancūzijoje) pagaminamų kiaulienos gaminių.

Produkto ypatumai

Išskirtinės „Saucisson sec d’Auvergne“/„Saucisse sèche d’Auvergne“ savybės – mėsos masė, iš kurios gaminamas produktas ir nuo kurios priklauso galutinio produkto juslinės ir fizinės bei cheminės savybės.

Visų pirma, į masę dedama ne mažiau kaip 70 % mėsos, gautos iš paršavedžių, kurių skerdena sveria daugiau nei 120 kg, ir (arba) iš mėsinių kiaulių, kurių skerdena sveria daugiau nei 93 kg. Dėl šios mėsos „Saucisson sec d’Auvergne“/„Saucisse sèche d’Auvergne“ įgauna būdingą raudoną arba tamsiai raudoną spalvą.

Po to mėsos masė gardinama česnaku, kurio dedama du–dešimt kartų daugiau nei į kitas vytintas dešras. Todėl „Saucisson sec d’Auvergne“/„Saucisse sèche d’Auvergne“ būdingas stiprus česnako skonis ir kvapas.

Be to, į „Saucisson sec d’Auvergne“/„Saucisse sèche d’Auvergne“ masę dedama daug liesos mėsos, todėl galutiniame produkte riebalų yra ne daugiau kaip 20 % (produkto drėgnis be riebalų – 77 %), o pjaustant griežinėliais matoma nedaug riebalų. Dėl didelio liesos mėsos kiekio galutiniame produkte kolageno ir baltymų santykis būna ne didesnis kaip 13 %

Priežastinis ryšys

Geografinės vietovės ir „Saucisson sec d’Auvergne“/„Saucisse sèche d’Auvergne“ ryšys pagrįstas geru produkto vardu ir ypatumais.

„Saucisson sec d’Auvergne“/„Saucisse sèche d’Auvergne“ dešras ir dešreles ūkiuose imta gaminti dėl geografinę vietovę palankiai veikiančių veiksnių: tiek gamtinių – produktams vytinti palankių žieminių orų ir reljefo (čia vyrauja mėsai konservuoti tinkamos vidutiniškai žemos temperatūros, o feno tipo vėjai yra palankūs mėsai vytinti), tiek žmogiškųjų – sparčiai augančio kiaulių auginimo sektoriaus, aprūpinančio žaliava.

Tamsi „Saucisson sec d’Auvergne“/„Saucisse sèche d’Auvergne“ spalva priklauso nuo vietinių gamybos tradicijų – šio tipo produktams gaminti visuomet buvo naudojami senesni gyvūnai (suaugusios kiaulės, išbrokuotos paršavedės).

Geografinei vietovei priskiriama savybė – į mėsos masę visuomet dedama česnakų. Tai susiję su tuo, kad Piui de Domo departamento Limanės lygumoje nuo seno auginami česnakai.

Iš šių senų tradicijų pradėjo plėtotis amatininkų, ekonominė ir pramoninė veikla, kuri ir šiandien vykdoma geografinėje vietovėje. Nuo XIX amžiaus vidurio „Saucisson sec d’Auvergne“/„Saucisse sèche d’Auvergne“ gerą vardą garsino daugybė į Paryžiaus regioną ir kitur persikėlusių Overnės gyventojų, visų pirma, dirbantieji kavinėse ir restoranuose. Nuo XX a. aštuntojo dešimtmečio pradėta specializuota produkto gamyba dideliais kiekiais. Tai padėjo įtvirtinti gerą jo vardą, grindžiamą specifinėmis nuo seno gaminamų tradicinių produktų savybėmis.

Nuo XX a. pradžios „Saucisson sec d’Auvergne“/„Saucisse sèche d’Auvergne“ daugelyje leidinių minimas kaip tradicinis geografinės vietovės gaminys. Keletas tokių nuorodų:

— 1926 m. pasirodžiusio namų ūkio žinyno (Larousse ménager) autoriai Chancrin’as ir Faideau nurodo, kad vytintos Overnės dešros ir dešrelės yra tradiciniai tos geografinės vietovės gaminiai.

— Be to, 1933 m. Curnonsky ir Croze knygoje Les trésors gastronomiques de la France vytintos Overnės dešros nurodytos kaip vienas iš išskirtinių prancūziškų produktų.

— M. Migaud knygoje La charcuterie sèche („Vytinti kiaulienos gaminiai“, Soussana, 1978), taip aprašo „Saucisse sèche d’Auvergne“: „labai skanus produktas, kuris, nežiūrint pavadinimo, labiau panašus ne į dešrą, o į vytintas dešreles, ir tampa vis populiaresnis“; autorius taip pat pateikia nuorodų į Overnės įmonių bendrai paruoštas produkto specifikacijas.

Taip pat galima paminėti, kad 1968 m. išleistame komiksų serijos „Asteriksas iš Galijos“ albume „Asteriksas ir vado skydas“ (Le Bouclier arverne (Asterix and the Chieftain’s Shield)) autoriai René Goscinny ir Albert’as Uderzo vaizduoja vienos Overnės smuklės palubėje šalia česnakų pynių sukabintas „Saucisson sec d’Auvergne“/„Saucisse sèche d’Auvergne“ dešras ir dešreles.

Produktas vis dar garsėja geru vardu, kaip matyti iš dažnų jo paminėjimų internete, ne geografinėje vietovėje veikiančiose internetinės prekybos svetainėse ir receptų bei kulinarinės informacijos svetainėse.

Be to, „Saucisson sec d’Auvergne“/„Saucisse sèche d’Auvergne“ nuolat apdovanojamos prizais, visų pirma dviejuose pagrindiniuose Prancūzijos konkursuose – Visuotinėje žemės ūkio parodoje Paryžiuje (Concours Général Agricole de Paris) ir Tarptautiniame Nuano le Fiuzeljė geriausios dešros konkurse „Saucicreor“ (Concours international du meilleur saucisson Saucicreor de Nouan-le-Fuzelier).

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

https://info.agriculture.gouv.fr/gedei/site/bo-agri/document_administratif-611a1c66-eab0-4909-aa11-6c1e461a6701/telechargement

(1) OL L 343, 2012 12 14, p. 1.

(*) Gamybos trukmė, nuo mėsos mišinio susmulkinimo iki tol, kol išimama iš vytinimo patalpos pakuoti.

(**) Gamybos trukmė, nuo mėsos mišinio susmulkinimo iki tol, kol išimama iš vytinimo patalpos pakuoti.